**Javni razpis**

 **»Natečaj za podelitev finančnih spodbud za najboljši poslovni model in njegovo predstavitev podjetnic začetnic 2019«**

**ODGOVORI NA VPRAŠANJA**

1. **VPRAŠANJE:**

Moja trenutna oblika dejavnosti je društvo, ki ima kar nekaj pridobitnih dejavnosti. Zanima me, če se lahko prijavim.

**ODGOVOR:**

Upravičeni prejemniki so poslovni subjekti v obliki gospodarske družbe, samostojnega podjetnika, zavoda ali zadruge v več kot 50% lasti žensk, ki je bil registriran v letu 2019 do najkasneje en dan pred prijavo na razpis.

Društvo ni upravičen prejemnik.

1. **VPRAŠANJE:**

Ali je poslovni subjekt, upravičen do sredstev, tudi popoldanski samostojni podjetnik?

**ODGOVOR:**

Če poslovni subjekt deluje v pravno organizacijski obliki s.p. (samostojni podjetnik) izpolnjuje pogoje za prijavo.

1. **VPRAŠANJE:**

Pogoj za prijavo na razpis je tudi opravljeno spletno  usposabljanje. Zanima me, če bi lahko to usposabljanje naknadno opravila, saj sem ga žal zamudila, ker ga nisem pravi čas zasledila.

**ODGOVOR:**

Lastnica oz. solastnica subjekta mora pred prijavo subjekta na razpis uspešno zaključiti program usposabljanja za podjetnice začetnice - ABC usposabljanje, ki ga je organiziral SPIRIT Slovenija. Brez uspešno opravljenega usposabljanja niso izpolnjeni pogoji za prijavo na razpis.

1. **VPRAŠANJE:**

Kot pogoj za sodelovanje je potrebno imeti odprt s.p. / d.o.o. Kaj pa v primeru zasebnega zavoda, katerega ustanovitelj je moj družinski član, jaz pa  nastopam v vlogi direktorja?

**ODGOVOR:**

V pogojih za prijavo je jasno navedeno, da mora biti poslovni subjekt v več kot 50% lasti ženske – mišljeno tiste, ki se na razpis prijavlja.

1. **VPRAŠANJE:**

Obr. 1 Prijava, pod točko b)  navaja pod a) opis (največ 5 A4 strni) in pod točko b) "vsebovati mora sestavine Canvas". Mar to pomeni, da je potrebno priložiti fotokopijo platna Canvas  ali zgolj še enkrat (poleg opisa posl.modela) opisati Canvas?

**ODGOVOR:**

Vse sestavine poslovnega modela Canvas morajo biti jasno razvidne iz opisa. Lahko je v obliki Canvas tabele ali zgolj opisno.

1. **VPRAŠANJE:**

Pod splošnimi pogoji natečaja je navedeno:

2. Prijavitelj mora imeti odprt svoj poslovni transakcijski račun v Sloveniji (razviden iz registra poslovnih računov). Izpolnjevanje pogoja komisija preveri iz javno dostopnega poslovnega registra.

Zanima me, ali lahko poslovni račun odprem tudi pri digitalni banki N26 (ali je razviden iz registra poslovnih računov) ali moram odpreti račun pri slovenski banki?

**ODGOVOR:**

V skladu s pogoji natečaja mora biti TRR odprt v Sloveniji zaradi morebitnega prejema sredstev na podlagi tega javnega poziva.

1. **VPRAŠANJE:**

1) Ali je 5 strani formata A4 celoten t.j. maksimalni obseg opisa in predstavitve vseh točk, ki se ocenjujejo v 1. in 2. stopnji ocenjevanja poslovnega modela?

2) Kaj konkretno je v primeru razpisa mišljeno z "Predstavitev poslovnega modela" in v čem vse je le-ta drugačna od "Opisa poslovnega modela" in "Video predstavitve"?

3) Kako dolga naj bo (koliko minut; min in max) video predstavitev? Ali je s tem mišljena video predstavitev posameznega produkta ali storitve ali predstavitev podjetja ali podjetnice začetnice ali poslovnega modela?

4) Kako naj bo posneta video predstavitev in kakšna je maksimalna velikost datoteke, če je določena? Ali se vido predstavitev dostavi v ovojnici z ostalo razpisno dokumentacijo na DVD ali katerem drugem nosilcu?

5) kaj konkretno naj razumemo kot "finančna projekcija"? Kako podrobna, kako obsežna, za kakšno časovno obdobje: 1 leto, 2 leti, 5, 10, 15 let? Kako profesionalno in natančno mora biti izdelana? A je to nekaj kar lahko/predvidimo same ali za izdelavo le-te potrebujemo dodatno zunanjo strokovno pomoč/znanje?

**ODGOVOR:**

K točki 1.

Na 1. stopnji ocenjevanje se ocenjuje opis poslovnega modela. Na 2. stopnji ocenjevanja se bo po merilih v razpisni dokumentaciji (točka III.2:Ocenjevanje na 2. stopnji) ocenjevalo predstavitev poslovne ideje pred komisijo za ocenjevanje na 2. stopnji.

K točki 2.

Prestavitev poslovnega modela mora vsebovati vse sestavine poslovnega modela, video predstavitev pa vabi k nakupu in navdihuje.

K točki 3.

Časovni okvir ni definiran, naj bo navdihujoča, ima jasno sporočilo in vabi k nakupu.

K točki 4.

Tisti, ki se bodo uvrstili na drugo stopnjo ocenjevanja, bodo prejeli natančna navodila za izvedbo.

K točki 5.

Lahko je v obliki Canvas tabele ali zgolj opisno.

1. **VPRAŠANJE:**

V natečaju piše, da kriterijem ustreza odprtje zavoda, a se po drugi strani pričakuje tržna naravnanost. Če zavod v večjem, če ne pretežnem deležu temelji na neprofitni dejavnosti, to še vedno ustreza kriterijem za prijavo?

Kakšen delež birokracije potegne za sabo izbor na natečaju? Pregledi, pošiljanje dokumentacije, sestava poročil... ?

**ODGOVOR:**

Tak zavod ustreza kriterijem za prijavo.

Obveznosti prejemnika sredstev so navedene v vzorcu pogodbe (Obrazec 4).

1. **VPRAŠANJE:**

Vključena sem bila v izobraževanje za ženske Podjetnost je ženskega spola v jeseni 2018. Podjetje sem odprla decembra 2018. Zanima me, če se vseeno lahko prijavim na  Natečaj za podelitev finančnih spodbud za najboljši poslovni model in njegovo predstavitev podjetnic začetnic 2019 ?

**ODGOVOR:**

Lastnica oz. solastnica subjekta mora pred prijavo subjekta na razpis uspešno zaključiti program usposabljanja za podjetnice začetnice - ABC usposabljanje, ki ga je organiziral SPIRIT Slovenija. Brez uspešno opravljenega usposabljanja niso izpolnjeni pogoji za prijavo na razpis.

1. **VPRAŠANJE:**

1. Zanima me ali to, da je moj partner prokurist v mojem s.p-ju predstavlja kakšno oviro za prijavo? Je v tem primeru tudi on podpisnik pogodbe?

2. Nekdo je že postavil vprašanje glede oblike poslovnega modela. Če prav razumem mora imeti poslovni model vse sestavine Canvasa, ta pa je lahko zapisan tudi na največ 5-ih A4 straneh in ne nujno na Canvas platnu. Prosim vas za potrditev te trditve.

3. Zanima me ali je v primeru prejema vzpodbude 3.000€ še kakšna dajatev/davek državi ali kakšna druga zaveza?

4. Za prijavo na natečaj je potrebno priložiti potrdilo o opravljenem tečaju ABC podjetništva. Nam boste potrdila posredovali ali je dovolj vaš seznam, da smo tega opravile?

5. Nekje piše, da je skrajni rok za oddajo 22.7. do 12.00, nekje pa piše, da je ta do 13.00. Kaj je pravi podatek?

6. Naslovnica za ovojnico je na Obrazcu 3 in to če prav razumem izrežemo in nalepimo na kuverto s celotno dokumentacijo?

7. Ali so možne kakšne naknadne spremembe namembnosti porabe sredstev v podjetju, da ta niso odvzeta?

8. Če se odločim predstaviti kos pohištva in ga ne patentiram do predstavitve. Je predstavitev možna tudi tako, da ne razkrijem za kaj točno gre? Saj nisem prepričana, da bo šlo vse tako hitro.

**ODGOVOR:**

K točki 1.

Upravičeni prejemniki so poslovni subjekti (v obliki gospodarske družbe, samostojnega podjetnika, zavoda ali zadruge v več kot 50% lasti žensk, ki je bil registriran v letu 2019 do najkasneje en dan pred prijavo na razpis.

K točki 2.

Drži. Vse sestavine poslovnega modela Canvas morajo biti jasno razvidne iz opisa.

K točki 3.

Sredstva dodeljena prejemnikom na podlagi tega javnega poziva predstavljajo državno pomoč podjetju. Za dodeljena sredstva prejemnik ni zavezan državi odvesti davka oz. dajatev.

K točki 4.

Vse udeleženke, ki ste uspešno opravile ABC usposabljanje, ste s strani agencije prejele povabilo k prijavi na razpis, ki dejansko šteje za potrdilo o opravljenem usposabljanju. V povabilu je tudi navedeno:

»Za prijavo na natečaj NE POTREBUJETE potrdila o opravljenem usposabljanju, ker smo od fakultete že prejeli seznam vseh 64 udeleženk, ki ste program uspešno zaključile. Potrdila o uspešno opravljenem usposabljanju torej vaši vlogi NI POTREBNO prilagati.«

K točki 5.

Skrajni rok za oddajo je 22.7.2019 do 13.00, ne glede na način oddaje oz. prispetja.

K točki 6.

Prav razumete.

K točki 7.

Namembnost porabe ni opredeljena.

K točki 8.

Predstavitev se izvaja na 2. stopnji ocenjevanja in mora biti čim bolj izvirna in prepričljiva.

1. **VPRAŠANJE:**

Glede vašega razpisa "Natečaj za podelitev finančnih spodbud za najboljši poslovni model in njegovo predstavitev podjetnic začetnic 2019" za podjetnice -začetnice, katere so uspešno opravile spletno usposabljanje za podjetnice začetnice -ABC podjetništva, rada bi pohvalila organizacijo usposabljanja in priložnost katero ponujate podjetnicam.

Enako bi želela povedati svoje razmišljanje v zvezi z zgoraj omenjenim natečajem.

Žal poleg tega da sem uspešno končala spletno usposabljanje, se ne bom mogla prijaviti na razpis. Zakaj? Kot brezposelna oseba se vodim na Zavodu za zaposlovanje in sem vključena v program Usposabljanje na delovnem mestu. Svetovalka mi je pojasnila da če odprem kakršnokoli obliko podjetja ali s.p. me bodo izbrisali s seznama brezposelnih oseb in izgubim delo ki ga imam, nadomestilo itd..

Glede na to da  samo 30 udeleženk lahko dobi sredstva v omenjenem natečaju, to pomeni da  nekatere podjetnice začetnice lahko po razpisu ostanemo brez nekaterih pravic na ZRSZ in tudi brez denarja za zagon lastnega podjetja.

Zanima me kako je Razpis mišljen za Podjetnice začetnice če je Pogoj za prijavo na razpis že ustanovljeno podjetje v 2019? Veliko lažje bi nekaterim prijavnicam bilo če bi rok za ustanovitev lastnega podjetja ali s.p. bil  postavljen po pridobitvi sredstev.

**ODGOVOR:**

Upravičeni prejemniki so poslovni subjekti (v obliki gospodarske družbe, samostojnega podjetnika, zavoda ali zadruge v več kot 50% lasti žensk, ki je bil registriran v letu 2019 do najkasneje en dan pred prijavo na razpis. Sredstva dodeljena prejemnikom na podlagi tega javnega poziva predstavljajo državno pomoč podjetje in jih ni mogoče dodeliti fizičnim osebam.

1. **VPRAŠANJE:**

Registrirano imam podjetje, vendar za poslovanje ne uporabljam žiga.

Kaj naj na razpisni dokumentaciji  napišem tam, kjer naj bi bil Žig Podjetja.

A je za to potrebno izdelat Žig?

**ODGOVOR:**

Na mestu, kjer naj bi bil žig navedite, da podjetje ne posluje z žigom.

1. **VPRAŠANJE:**

Odprla sem s.p. in rada bi vas vprašala če je pogoj da sem kot lastnica podjetja zaposlena polni delovni čas ali sem lahko zaposlena za polovični delovni čas? To kaj vpliva kasneje glede subvencije?

**ODGOVOR:**

Ne.